รัฐบาลไทย-ข่าวทำเนียบรัฐบาล-ผลประชุมองค์กรหลัก 10/2560
วันพุธที่ 8 มีนาคม 2560
ผลประชุมองค์กรหลัก 10/2560
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ พร้อมด้วย พล.อ.สุรเชษฐ์ ชัยวงศ์ และ ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ ร่วมประชุมองค์กรหลัก ครั้งที่ 10/2560
ดร.กมล รอดคล้าย เลขาธิการสภาการศึกษา ในฐานะโฆษกกระทรวงศึกษาธิการเปิดเผยต่อสื่อมวลชนภายหลังการประชุมดังนี้
● การจัดกิจกรรมศึกษาดูงานตามหลักเกณฑ์ของรัฐบาล
ซึ่งเป็นไปตามข้อสั่งการของนายกรัฐมนตรีโดยในส่วนของกระทรวงศึกษาธิการนั้น รมว.ศึกษาธิการ ขอให้ทุกหน่วยงานของกระทรวงศึกษาธิการจัดกิจกรรมศึกษาดูงานให้เป็นไปตามหลักเกณฑ์และแนวทางที่รัฐบาลกําหนด กล่าวคือจะต้องใช้งบประมาณสําหรับการศึกษาดูงานไม่เกินร้อยละ 15 ของงบประมาณโครงการ และให้พิจารณาศึกษาดูงานในสถานที่หรือโครงการภายในประเทศเป็นอันดับแรก โดยเฉพาะโครงการในพระราชดําริฯ แต่หากจําเป็นต้องเดินทางไปต่างประเทศ ขอให้พิจารณาสถานที่ในประเทศเพื่อนบ้าน, ประเทศสมาชิกประชาคมอาเซียน, ประเทศสมาชิกประชาคมอาเซียนบวกสาม (จีน-ญี่ปุ่น-เกาหลีใต้) ตามลําดับ ส่วนการเดินทางไปศึกษาดูงานในประเทศแถบยุโรปและสหรัฐอเมริกาจะต้องเสนอขอความเห็นชอบจาก รมว.ศึกษาธิการก่อน พร้อมทั้งจะต้องเผยแพร่รายงานผลการศึกษาดูงานผ่านทางเว็บไซต์ของหน่วยงาน เพื่อให้สาธารณชนรับรู้อย่างกว้างขวางภายหลังเดินทางกลับมาด้วย
●ผลการเดินทางเยือนเวียดนาม ในฐานะประธานสภารัฐมนตรีศึกษาแห่งเอเชียตะวันออกเฉียงใต้ (สภาซีเมค)
รมว.ศึกษาธิการได้รายงานให้คณะรัฐมนตรีรับทราบเกี่ยวกับภาพรวมการศึกษาของประเทศเวียดนาม ซึ่งแม้เวียดนามจะมีครูเพียง 1.2 ล้านคน ที่คอยดูแลผู้เรียนถึงกว่า 20 ล้านคน แต่สามารถจัดการศึกษาจนมีผลสัมฤทธิ์ที่ดีระดับโลก โดยเฉพาะเด็กที่จนที่สุดของเวียดนามกลับมีคะแนนผลการทดสอบ PISA ติดอันดับคะแนนสูงสุด 25% ของโลก และยังสามารถเอาชนะเด็กที่มีความพร้อมหรือเด็กรวยที่สุดของ OECD ได้ด้วย นอกจากนี้ยังได้พบปะกับนักเรียน ครู และผู้บริหารโรงเรียนมัธยมศึกษาด้วย และจากการพูดคุยพบว่านักเรียนเหล่านั้นสามารถฟังและสื่อสารภาษาอังกฤษได้เป็นอย่างดี
ผลจากการเดินทางเยือนเวียดนามในครั้งนี้ รมว.ศึกษาธิการได้มีแนวคิดที่จะเสนอขอจัดตั้งศูนย์ระดับภูมิภาคว่าด้วยสะเต็มศึกษาของซีมีโอ (SEAMEO STEM Education) ขึ้นในประเทศไทย เนื่องจากไทยเป็นผู้ริเริ่มการจัดสะเต็มศึกษาเป็นประเทศแรก ๆ ในภูมิภาคนี้ โดยได้มอบให้สํานักงานคณะกรรมการการศึกษาขั้นพื้นฐานเป็นเจ้าภาพในดําเนินการทั้งหมด ทั้งการจัดหาสถานที่ บุคลากร ตลอดจนร่วมกับสํานักงานปลัดกระทรวงศึกษาธิการจัดทํารายละเอียดเพื่อเสนอขอความเห็นชอบจากคณะรัฐมนตรี เพื่อประกาศจัดตั้งศูนย์ดังกล่าวให้ทันภายในเดือนกรกฎาคม 2560 และคาดว่าจะพร้อมเปิดทําการศูนย์ได้ในช่วงต้นปี 2561
●การเตรียมจัดพิธีประกาศเกียรติคุณในโอกาส150ปีชาตกาลเจ้าพระยาพระเสด็จสุเรนทราธิบดี (หม่อมราชวงศ์เปีย มาลากุล) บุคคลสําคัญของโลก
ที่ประชุมองค์กรหลักได้รับทราบการดําเนินงานของสํานักงานเลขาธิการสภาการศึกษา (สกศ.) ซึ่งได้รายงานความก้าวหน้าการเตรียมจัดพิธีประกาศเกียรติคุณในโอกาส150ปีชาตกาลเจ้าพระยาพระเสด็จสุเรนทราธิบดี (หม่อมราชวงศ์เปีย มาลากุล) บุคคลสําคัญของโลก โดยสมเด็จพระเทพรัตนราชสุดาฯ สยามบรมราชกุมารี จะทรงเสด็จพระราชดําเนินเป็นองค์ประธาน ในวันที่ 21 มิถุนายน 2560 เวลา 17.00 น. ที่จุฬาลงกรณ์มหาวิทยาลัย
● การขับเคลื่อนการยกระดับการศึกษาไทยจากการจัดอันดับสมรรถนะการแข่งขันของ IMD
สกศ.ได้รายงานให้ที่ประชุมรับทราบด้วยว่า ผู้บริหารองค์กรหลักกระทรวงศึกษาธิการจะประชุมหารือเพื่อขับเคลื่อนการยกระดับการศึกษาไทย จากการจัดอันดับสมรรถนะการแข่งขันของ IMD (International Institute for Management Development) ของประเทศสวิตเซอร์แลนด์ ให้มีอันดับและผลสัมฤทธิ์ที่สูงขึ้น ซึ่งการจัดอันดับของ IMD จะมีการวิเคราะห์ถึง 340 ตัวชี้วัดจาก 4 ปัจจัยหลัก ได้แก่ สมรรถนะทางเศรษฐกิจ ประสิทธิภาพภาครัฐ ประสิทธิภาพภาคธุรกิจ และโครงสร้างพื้นฐาน
และในส่วนของการศึกษามี 18 ตัวชี้วัดที่เกี่ยวข้อง อาทิ งบประมาณด้านการศึกษา อัตราส่วนนักเรียนต่อครู จํานวนนักเรียนนักศึกษาต่างชาติที่เข้ามาเรียนในไทย ผลคะแนนทดสอบ PISA เป็นต้น